Diari Oficial de la Generalitat Valenciana


Sumari del DOGV 6703, del 31-01-2012 (2012/771)

RESOLUCIÓ de 30 de desembre de 2011, del president de l'Agència Valenciana d'Energia (AVEN), per la qual es convoquen les ajudes del Programa de Renovació dels Sistemes d'Enllumenat Públic en municipis de la Comunitat Valenciana de menys de 200 habitants per a adaptar-los al RD 1890/2008 amb fins d'estalvi energètic per a l'exercici 2011.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6703

Data del DOGV
:   31-01-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/771


Data del document
:   30-12-2011

Organisme emissor
:   Conselleria d'Economia, Indústria i Comerç

Tipus de document
:   Resolució

Descriptors 

:   * ajuda pública

RESOLUCIÓ de 30 de desembre de 2011, del president de l'Agència Valenciana d'Energia (AVEN), per la qual es convoquen les ajudes del Programa de Renovació dels Sistemes d'Enllumenat Públic en municipis de la Comunitat Valenciana de menys de 200 habitants per a adaptar-los al RD 1890/2008 amb fins d'estalvi energètic per a l'exercici 2011. [2012/771]  
L'Agència Valenciana de l'Energia (AVEN) creada per Llei 8/2001, de 26 de novembre, com a entitat de dret públic, sotmesa al dret privat, té com a finalitat el desenrotllament d'actuacions en la política energètica en l'àmbit de la Comunitat Valenciana d'acord amb les directrius generals del Govern Valencià, i una de les funcions pròpies de l'AVEN és la tramitació i gestió d'ajudes i incentius financers per a fins de conservació, estalvi, diversificació, desenrotllament energètic i energies renovables.  
En este sentit el conveni de col·laboració subscrit entre l'Agència Valenciana de l'Energia i l'Institut per a la Diversificació i Estalvi d'Energia en data 28 de març de 2008 és el suport on es regulen els mecanismes de col·laboració per a la consecució dels objectius d'estalvi i eficiència energètica plantejats en el conveni i reflectits en la present resolució.  
Entre les diferents actuacions d'estalvi i eficiència energètica que des de l'Agència Valenciana de l'Energia s'estan realitzant, es pretén renovar les instal·lacions d'enllumenat públic exterior existents aplicant criteris d'estalvi, eficiència energètica i seguint les directrius marcades pel reglament RD 1890/08, posant a disposició dels ajuntaments i institucions públiques els recursos econòmics i tècnics necessaris per a poder dur a terme esta mesura. L'estratègia adoptada per l'AVEN deriva de la necessitat de donar a conéixer els avantatges associats al canvi de tecnologia i/o instal·lació de nous equips mitjançant ajudes en la inversió que donen lloc a un estalvi d'energia per mitjà del reemplaçament d'equips obsolets o amb un alt gasto energètic.   
  
L'objectiu és dirigir el gasto cap a productes més eficaços que milloren l'eficiència energètica de l'enllumenat públic, reduïsquen el consum energètic i les emissions de gasos d'efecte d'hivernacle i per un altre costat disminuïsquen la resplendor lluminosa nocturna i la llum intrusa o molesta.  
Tenint en compte els baixos recursos econòmics i tècnics amb què compten els xicotets municipis de la Comunitat Valenciana, és sens dubte este col·lectiu el que en estos moments més ajuda necessita per a la introducció de noves tecnologies eficients en matèria d'estalvi i eficiència energètica.   
D'altra banda, per a realitzar tots estos objectius dins del marc del Reglament d'Eficiència Energètica en Instal·lacions d'Enllumenat Exterior, és condició absolutament indispensable la realització prèvia d'una auditoria energètica al municipi, estudi integral on s'analitza el consum energètic de les xarxes d'enllumenat públic i es proposen mesures tendents a fomentar l'estalvi energètic.  
No obstant això, la realització d'estos projectes suposa un cost elevat, la qual cosa desemboca que en la pràctica, les renovacions d'enllumenat públic dels xicotets municipis, es realitzen sense l'existència d'eixos estudis que marquen les directrius bàsiques per a aconseguir una efectiva reducció del consum energètic associat.  
Per tot això, es posa en marxa este programa destinat a millorar les instal·lacions d'enllumenat exterior dels xicotets municipis de la Comunitat Valenciana, de manera que els ajuntaments es comprometen a substituir els equips que siguen necessaris, d'acord amb els resultats de les auditories energètiques que es realitzen, i seguint el procediment del programa descrit en la present resolució.   
D'esta manera es pretén reduir el consum energètic en matèria d'enllumenat públic i facilitar la consecució dels objectius previstos en el Pla d'Estalvi i Eficiència Energètica de la Comunitat Valenciana i a escala nacional, en el Pla d'Acció de l'Estratègia d'Estalvi i Eficiència Energètica a Espanya 2008-2012.  
Per tot això i dins del marc jurídic establit, resolc:  
  
  
Article 1. Objecte i àmbit  
L'objecte de la present resolució és convocar les ajudes del Programa de Renovació dels Sistemes d'Enllumenat Públic en municipis de la Comunitat Valenciana de menys de 200 habitants per a l'exercici 2011 aplicant criteris d'estalvi i eficiència energètica.  
Estes ajudes estan incloses dins del marc del Pla d'Acció 2008-2012 de l'Estratègia d'Estalvi i Eficiència Energètica a Espanya (PAE4+) que va aprovar el Govern en el Consell de Ministres de data 20 de juliol de 2007, i d'acord amb el conveni de col·laboració subscrit entre l'Agència Valenciana de l'Energia i l'Institut per a la Diversificació i Estalvi de l'Energia de data 28 de març de 2008, que establix les bases reguladores per a la consecució dels objectius d'estalvi i eficiència energètica arreplegats en la present resolució.   
Les ajudes seran concedides per l'Agència Valenciana de l'Energia a aquells beneficiaris d'esta convocatòria que complisquen els requeriments que s'especifiquen en la present orde.  
  
Article 2. Beneficiaris  
Podran acollir-se a estes ajudes totes les entitats locals pertanyents a la Comunitat Valenciana, amb menys de 200 habitants, que tinguen entre les seues competències la gestió de l'enllumenat públic exterior.  
  
Als efectes del nombre d'habitants es tindrà en compte el valor que apareix en el cens oficial de població de data 1 de gener de 2010 publicat per l'Institut Nacional d'Estadística.  
Este programa marca com a requisit que han de complir els beneficiaris, l'existència prèvia d'una resolució del Ple Municipal, Junta de Govern o l'òrgan competent de l'entitat local, on s'indique l'acord de participar-hi assumint les obligacions especificades en esta resolució, en especial la d'escometre la renovació de l'enllumenat públic que resulte de la realització del projecte de reforma.  
  
  
Article 3. Marc normatiu  
Les ajudes arreplegades en la present resolució es concediran d'acord amb el conveni de col·laboració subscrit entre l'Agència Valenciana de l'Energia i l'Institut per a la Diversificació i Estalvi d'Energia de data 28 de març de 2008 on es regulen els mecanismes de col·laboració que s'han considerat convenients per a aconseguir els objectius d'estalvi i eficiència energètica plantejats en el conveni.  
  
Tenint en compte el caràcter d'estes ajudes i que van dirigides a un col·lectiu que no exercix activitat econòmica, estes subvencions, per la mateixa naturalesa dels beneficiaris als quals van destinades, no complixen el requisit de l'avantatge econòmic per a una empresa ni el falsejament de la competència que afecta els intercanvis comercials entre els estats membres, i en conseqüència, queden excloses de l'aplicació del principi d'incompatibilitat amb el mercat comú, formulat en l'article 107 del Tractat, i, per tant, no obligatori notificar-les a la Comissió Europea.  
  
  
Article 4. Línies pressupostàries  
Les ajudes que es regulen en la present resolució es concediran a càrrec dels pressupostos del Pla d'Acció de l'Estratègia d'Estalvi i Eficiència Energètica a Espanya 2008-2012, exercici 2011, que gestiona l'Agència Valenciana de l'Energia a la Comunitat Valenciana. La quantitat màxima destinada per a esta convocatòria de subvencions és d'un milió d'euros (1.000.000 €), que es finançaran a càrrec de la línia pressupostària T6849000,«Millora de l'eficiència energètica i pla d'estalvi i eficiència energètica».  
Esta quantitat global màxima, podrà ser modificada mitjançant resolució del director de l'Agència Valenciana de l'Energia en funció del desenrotllament del pla i del pressupost disponible.  
La concessió de les dites ajudes està supeditada al crèdit pressupostari disponible.  
  
Article 5. Actuacions susceptibles de suport i ajudes previstes  
L'actuació objecte d'ajuda consistix a posar a disposició dels ajuntaments el projecte de reforma i els equips i mitjans necessaris per a la renovació de l'enllumenat públic exterior que es deriven del projecte mencionat, amb criteris d'estalvi i eficiència energètica. No es considerarà als efectes d'esta resolució com enllumenat exterior l'enllumenat de seguretat nocturna i vigilància, l'ornamental, el festiu i nadalenc, els senyals i anuncis lluminosos.  
L'entrega del projecte de reforma de l'enllumenat estarà supeditada a l'adjudicació i contractació del concurs que convoque l'AVEN, per a la realització dels projectes de reforma de l'enllumenat en els municipis inclosos en el programa.  
Segons els resultats dels projectes de reforma realitzats per l'empresa adjudicatària del concurs, l'AVEN procedirà a realitzar un concurs per a la compra, la distribució i el muntatge dels equips als ajuntaments seguint les instruccions en cada un d'ells del seu corresponent projecte de reforma. Els equips a distribuir podran ser:  
  
- Lluminàries, llums i equips auxiliars.  
- Rellotges astronòmics.  
- Equips de control centralitzat.  
- Sistemes de regulació del nivell lluminós.  
No seran objecte d'ajuda l'obra civil, la reforma de les esteses i instal·lacions elèctriques.   
L'ajuda màxima per a cada municipi s'establix segons la fórmula següent :  
Ajuda Total (?) = 2.500 + 450 €/punt de llum substituït.  
Als efectes de l'ajuda s'entén per punt de llum substituït, punt de llum sobre el qual es realitza alguna actuació, no sols de canvi, sinó de regulació i control.  
  
Article 6. Acumulació d'ajudes  
Les ajudes previstes en este programa no seran acumulables amb aquelles altres ajudes que per al mateix concepte puga concedir qualsevol ens públic o privat.  
  
Article 7. Presentació de sol·licituds  
Els sol·licitants hauran de presentar la documentació següent:  
a) Sol·licitud normalitzada, emplenada en imprés-paper facilitat per l'Agència Valenciana de l'Energia, o bé emprant el programa informàtic disponible en la pàgina web de l'Agència .  
  
- Les sol·licituds s'adequaran als models normalitzats i s'emplenaran utilitzant els mitjans electrònics i/o telemàtics proporcionats i disponibles per l'AVEN a través de l'adreça d'internet indicada anteriorment.  
- Si la sol·licitud es tramita via telemàtica, només s'admetrà la presentació de sol·licituds, escrits i comunicacions davant del registre electrònic que estiguen firmats electrònicament per mitjà d'una firma electrònica avançada basada en un certificat reconegut, segons el que disposa el Decret 18/2004, de 13 de febrer, del Consell de la Generalitat, de creació del registre telemàtic de la Generalitat i regulació de les notificacions telemàtiques de la Generalitat, i expedit per la Generalitat Valenciana o per qualsevol altre prestador de servicis de certificació amb què la Generalitat Valenciana haja firmat l'oportú conveni, que poden consultar-se en la pàgina web .  
  
- D'acord amb el que disposa el Decret 18/2004, de 13 de febrer, del Consell de la Generalitat, de creació del registre telemàtic de la Generalitat i la regulació de les notificacions telemàtiques de la Generalitat, s'incorpora el procediment arreplegat en esta resolució a l'annex del dit decret, com a procediment susceptible de tramitació a través del registre electrònic de la Generalitat.  
b) Documentació que ha de dur adjunta la sol·licitud.  
- Còpia compulsada de la targeta d'identificació fiscal.  
- Acreditació de la representació legal del firmant. Les corporacions locals podran acreditar la representació amb un certificat del secretari de l'ajuntament referent a l'elecció de l'alcalde del municipi.  
  
c) Documentació complementària.  
- Certificat de resolució del Ple Municipal, Junta de Govern o l'òrgan competent de l'entitat local, on s'indique l'acord de participar assumint les obligacions especificades en esta resolució, en especial la d'escometre la renovació de l'enllumenat públic que resulte de la realització del projecte de reforma.  
- Fotocòpia de l'última factura dels diferents subministraments d'enllumenat públic on es reflectisca l'històric de consum de l'últim any.  
Una vegada entregada tota la documentació, si està incompleta o presenta errors esmenables, es requerirà l'entitat objecte perquè, en un termini de deu dies hàbils des de l'endemà de recepció del requeriment, esmene la falta o hi adjunte els documents, amb l'advertiment que si no es repara la falta, es desestimarà la sol·licitud, d'acord amb el que preveu la Llei 30/1992, de 26 de novembre. La memòria descriptiva haurà d'estar firmada per un tècnic responsable de l'enllumenat exterior de l'ajuntament que assumisca la veracitat de la informació  
  
  
Article 8. Lloc de presentació de sol·licituds i termini  
Les sol·licituds i la documentació annexa podran presentar-se en la seu de l'Agència Valenciana de l'Energia a València, carrer Colom núm. 1, 4a planta.  
També podran presentar-se en les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En el cas que s'opte per presentar la sol·licitud en una oficina de Correus, haurà de fer-se en sobre obert perquè la instància siga datada i segellada per l'oficina de Correus abans de ser certificada.  
El termini de presentació de sol·licituds serà de 30 dies naturals, comptat a partir de l'endemà de la data de publicació en el Diari Oficial de la Comunitat Valenciana. En tot cas, quan el dia concret de finalització del termini siga dissabte o inhàbil en el municipi on residix l'interessat o en la seu de l'AVEN, es prorrogarà al primer dia hàbil següent.  
  
  
Article 9. Procediment i desenrotllament de les actuacions del Programa  
El procediment del Programa de Renovació dels Sistemes d'Enllumenat Públic en municipis de la Comunitat Valenciana de menys de 200 habitants constarà de dos fases ben diferenciades:  
1. Primera fase. Realització dels projectes de reforma de l'enllumenat.  
a) Sol·licitud ajuda: el beneficiari que desitge acollir-se al programa, haurà de presentar una sol·licitud i la documentació complementària, tal com s'indica en l'article 7 i dins del termini de presentació establit en l'article 8.  
b) Estudi de sol·licituds: una vegada conclòs el termini de presentació, l'AVEN estudiarà les sol·licituds presentades, les analitzarà i procedirà a triar aquells municipis que s'inclouen en la primera fase del programa objecte d'ajuda i als quals se'ls realitzarà el projecte de reforma, aplicant els criteris que s'indiquen en l'apartat a) de l'article 10 de la present resolució.  
c) Amb un informe previ tècnic del cap d'Àrea d'Energia, el director de l'agència elevarà proposta al president, qui dictarà una resolució d'inclusió del municipi en la primera fase del programa. La dita resolució es notificarà de forma individualitzada a cada interessat, s'hi fixarà la inclusió del municipi en el programa i incorporarà, si és el cas, les condicions i obligacions a què ha de subjectar-se el beneficiari. La resolució dictada pel president posarà fi a la via administrativa, i contra ella podran interposar-se els recursos previstos en la legislació vigent.  
  
d) Subscripció del corresponent conveni entre l'Agència Valenciana de l'Energia i l'ajuntament en què s'establiran les condicions i obligacions concretes que afecten el desenrotllament del programa, entre altres, l'obligació de dur a terme les mesures que es desprenguen del projecte de reforma.  
e) Realització dels projectes de reforma. Una vegada finalitzat el procés anterior, l'AVEN procedirà a elaborar els plecs de condicions i gestionarà el concurs per a la selecció de l'empresa o empreses que realitzarà els corresponents projectes de reforma de l'enllumenat públic dels municipis adherits al programa. Una vegada transcorreguts els terminis legalment establits es procedirà a la contractació del proveïdor o proveïdors seleccionats. El dit concurs podrà quedar desert en el cas de no disposar de propostes adequades als requeriments. En este cas, l'AVEN podrà bé revocar les ajudes, bé procedir a l'elaboració d'un nou concurs.  
Una vegada adjudicat el concurs, l'adjudicatària o adjudicatàries d'este es posaran en contacte amb els respectius ajuntaments per a procedir a la realització del projecte de reforma de l'enllumenat exterior.  
  
Quan finalitze el procés de redacció, l'empresa adjudicatària enviarà una còpia del projecte en format digital a l'AVEN per a ser revisat per personal qualificat de l'AVEN. Una vegada que l'AVEN done el vistiplau al projecte de reforma de l'enllumenat, per mitjà d'informe tècnic del cap d'Àrea d'Energia, l'empresa adjudicatària haurà d'entregar a l'AVEN tres còpies en format digital i dos còpies en paper.  
  
f) Una vegada revisats i donat el vistiplau per part de l'AVEN a tots els projectes, es traslladaran els resultats a cada un dels ajuntaments i estos, en un termini de 30 dies naturals des de l'entrega del projecte de reforma a l'ajuntament, hauran de triar una de les solucions proposades en el dit projecte. Tot este procés comptarà amb l'assessorament de l'AVEN i de l'empresa adjudicatària del concurs.   
L'elecció realitzada per l'ajuntament es comunicarà a l'AVEN per mitjà de Declaració de Conformitat firmada per l'alcalde i constituirà el Projecte Final d'Execució (d'ara en avant PFE).  
2. Segona fase. Renovació de l'enllumenat.  
a) En funció del resultat dels PFE presentats, l'AVEN estimarà el pressupost necessari per a escometre la segona fase del projecte consistent en l'obra de renovació de l'enllumenat exterior. Si el pressupost disponible per a esta segona fase, calculat com el pressupost inicial especificat en l'article 5 menys el pressupost executat en la primera fase (realització dels projectes de reforma), no és suficient per a executar tots els PFE presentats a l'AVEN, es procedirà a l'elecció dels PFE a incloure en la segona fase d'acord amb els criteris que s'especifiquen en l'apartat b) de l'article 10, fins a cobrir el dit pressupost. En el cas de disposar de pressupost suficient, s'hi inclouran automàticament tots els PFE presentats.  
  
En cap cas podran incloure's en la segona fase, aquells PFE en què no es cobrisca de forma clara l'objectiu d'este programa, una reducció significativa del consum energètic del municipi.  
Amb un informe previ tècnic del cap d'Àrea d'Energia, el director de l'agència elevarà proposta al president, qui dictarà una resolució de concessió. La dita resolució es notificarà de forma individualitzada a cada interessat, s'hi fixarà la inclusió del municipi en la segona fase del programa i incorporarà, si és el cas, les condicions i obligacions a què ha de subjectar-se el beneficiari. La resolució dictada pel president posarà fi a la via administrativa, i contra ella podran interposar-se els recursos previstos en la legislació vigent.  
b) Una vegada finalitzat el procés anterior, l'AVEN elaborarà els plecs de condicions per a l'organització d'un concurs públic per mitjà del qual s'establiran les bases per a l'adjudicació de la compra, distribució i muntatge dels equips als municipis als quals s'ha concedit l'ajuda. Una vegada transcorreguts els terminis legalment establits es procedirà a la contractació del proveïdor o proveïdors seleccionats. El dit concurs podrà quedar desert en el cas de no disposar de propostes adequades als requeriments. En este cas, l'AVEN podrà bé revocar les ajudes, bé procedir a l'elaboració d'un nou concurs.   
  
Una vegada realitzada la contractació per part de l'AVEN de l'empresa o empreses adjudicatàries del concurs, s'estima un termini de sis mesos per a procedir a la posada en funcionament dels equips, i este termini dependrà de les condicions que finalment resulten de l'import general de cada municipi.  
Una vegada finalitzat el muntatge i la posada en marxa de les noves instal·lacions i comprovat el bon funcionament d'estes, es procedirà a la recepció de les instal·lacions, per part de l'ajuntament i de l'AVEN, segons el que especifica l'article 11 i el conveni de col·laboració firmat. A partir de la dita recepció, les instal·lacions passaran a ser propietat de l'ajuntament, el qual s'encarregarà de les tasques de manteniment i del compliment efectiu de la garantia dels dits equips.  
  
Una vegada instal·lats els equips i durant el termini d'un any, l'ajuntament haurà de proporcionar les factures corresponents al dit període i qualsevol altra informació necessària per a poder realitzar la comprovació de l'estalvi energètic real aconseguit per la mesura realitzada. Així mateix, procedirà a la realització d'un informe de valoració de les noves instal·lacions on s'incloguen les incidències detectades, la valoració del procediment d'ajudes, les possibles millores a realitzar i qualsevol altre punt que s'estime necessari per al desenrotllament d'este programa, segons model proporcionat per l'AVEN.  
Estos terminis podran ser modificats per l'AVEN en el cas que sorgisquen imprevistos en el desenrotllament de les actuacions que així ho requerisquen.  
  
Article 10. Criteris de concessió  
S'establixen els criteris següents per a la concessió de les ajudes:  
a) Criteris de concessió. Primera fase:  
No podran ser susceptibles de suport:  
- Aquells municipis que disposen d'una auditoria energètica realitzada segons els criteris del Reial Decret 1890/2008.  
- Aquells municipis que hagen renovat completament l'enllumenat en els últims quatre anys.  
- Aquells municipis que tinguen un enllumenat públic basat en noves tecnologies o sistemes energèticament eficients.  
b) Criteris de concessió. Segona fase:  
Primer. Repartiment territorial: seran recolzades amb caràcter prioritari els tres municipis de cada una de les províncies de la Comunitat Valenciana, els PFE dels quals suposen un major estalvi d'energia.  
Segon. Ràtio estalvi/habitant: les ajudes seran atorgades per orde de major a menor ràtio d'estalvi (kWh/habitant) que es desprenga del PFE presentat i fins a l'esgotament del pressupost establit en la present resolució.  
  
Article 11. Recepció de les instal·lacions  
L'adjudicatari o adjudicataris de les obres de renovació efectuaran a càrrec seu les operacions de prova de funcionament i posada en marxa de la instal·lació, per a això prèviament hauran d'haver efectuat tots els treballs que s'especifiquen en el corresponent concurs.   
  
L'Agència Valenciana de l'Energia junt amb l'ajuntament del municipi donaran per efectuada la posada en marxa de les instal·lacions, si :  
- S'ha entregat tota la documentació necessària.  
- S'ha comprovat que els distints equips complixen les garanties estipulades.  
- Es comprova l'adequada correspondència entre l'execució material i allò detallat en les presents condicions tècniques i l'oferta realitzada.  
- S'han verificat totes les proves d'equips i subsistemes.  
- No hi ha operacions d'acabament per finalitzar.  
- No s'han produït alarmes que reflectisquen situacions anormals de funcionament.  
Una vegada finalitzades satisfactòriament totes estes proves, es realitzarà formalment l'entrega firmant conjuntament l'acta de recepció l'Agència Valenciana de l'Energia i l'ajuntament.  
En tot cas, l'ajuntament haurà de comunicar a l'AVEN qualsevol incompliment que es puga produir en l'entrega i/o les garanties dels equips perquè puga procedir en conseqüència.  
  
  
Article 12. Obligacions dels beneficiaris  
Seran obligacions del beneficiari:  
a) Realitzar l'activitat objecte de la subvenció i acreditar la seua realització en la forma fixada en la notificació de l'ajuda.  
b) Respondre de la veracitat dels documents aportats.  
c) Actualitzar la documentació presentada que haja experimentat alguna modificació o la vigència de la qual haja finalitzat abans de la liquidació de les ajudes.  
d) Acreditar la seua personalitat jurídica, referida al moment de sol·licitud de l'ajuda, en la forma i el termini que establisca l'Agència Valenciana de l'Energia.  
e) Comunicar a l'Agència Valenciana de l'Energia, en el moment de presentar la sol·licitud d'ajuda, si han sigut sol·licitades o obtingudes altres ajudes per a la mateixa finalitat, renovació d'enllumenat públic i realització de projectes d'enllumenat, procedents de qualssevol altres administracions o ens públics, indicant el percentatge i quantia de l'ajuda. Quan se sol·liciten o obtinguen altres ajudes després de la sol·licitud efectuada basant-se en esta convocatòria, el beneficiari estarà igualment obligat a comunicar a l'AVEN, de forma immediata, el percentatge i la quantia de les dites ajudes.  
f) Seguir la metodologia i el procediment que indica esta resolució.  
g) Realitzar el projecte d'enllumenat i el muntatge i posada en marxa de la instal·lació amb les empreses designades per l'Agència Valenciana de l'Energia.   
h) Facilitar l'accés a les instal·lacions a l'empresa col·laboradora que realitze el projecte i aportar les dades energètiques sol·licitats per a la seua realització.  
i) Col·laborar en tot moment amb les empreses adjudicatàries dels concursos de projecte i d'obra per a dur a terme la seua comesa.  
j) Validar el projecte de reforma realitzat per l'empresa seleccionada, firmant la Declaració de Conformitat.  
k) Escometre una de les solucions proposades en el projecte de reforma realitzat en la primera fase del programa, sempre que alguna d'elles supose un estalvi energètic per al municipi, i no es podrà realitzar cap altra solució que no estiga especificada ni quantificada en l'informe.  
l) Procedir a la recepció de les instal·lacions i a partir de llavors fer-se càrrec de les tasques de manteniment i del compliment efectiu de la seua garantia.  
m) Realitzar un informe de valoració sobre l'efecte que ha tingut la instal·lació dels elements en el seu municipi.  
n) Complir totes aquelles altres obligacions que s'establisquen en el conveni de col·laboració subscrit per l'Agència Valenciana de l'Energia i l'ajuntament especificat en el punt 3 de l'article 9 de la present resolució.  
  
Article 13. Publicitat. Obligacions  
Els ajuntaments beneficiaris de les ajudes hauran de:  
- Publicitar que l'ajuda obtinguda està concedida a càrrec dels pressupostos del Pla d'Acció de l'Estratègia d'Estalvi i Eficiència Energètica a Espanya 2008-2012, exercici 2011, que gestiona l'Agència Valenciana de l'Energia en la Comunitat Valenciana.  
- Incloure el logotip de l'AVEN i de l'IDAE en qualsevol document relacionat amb el projecte o activitat subvencionada. La inclusió dels logotips es realitzarà en qualsevol format en què estiga suportada la documentació del projecte, açò és, paper, dvd, cd, pantalla informàtica, etc. Així mateix, estos logotips s'inseriran en el material divulgatiu relacionat amb la difusió del projecte.  
- Facilitar la instal·lació, en un lloc visible del municipi, d'un cartell d'obra amb les especificacions que es determinen des de l'Agència Valenciana de l'Energia.  
  
Article 14. Resolució d'incidències  
És competència del director de l'Agència Valenciana de l'Energia, la resolució de les incidències que es produïsquen amb anterioritat o posterioritat a la concessió, així com la resolució dels expedients de desistiment, minoració i revocació.  
En qualsevol moment de la vigència de l'expedient, el beneficiari haurà d'actualitzar la documentació presentada que haguera patit alguna modificació i comunicar, altres ajudes públiques o privades que haguera obtingut o sol·licitat després de la data de presentació de la sol·licitud.  
  
  
Article 15. Control de les accions  
1. Tant l'Agència Valenciana de l'Energia com l'Institut per a la Diversificació i Estalvi d'Energia, pels seus propis mitjans o a través d'òrgan o entitat que designen, podran en tot moment efectuar totes aquelles actuacions de verificació, comprovació i inspecció del projecte o instal·lació objecte d'ajuda que consideren necessàries. La impossibilitat d'efectuar estes accions, per causes imputables al beneficiari, podrà donar lloc a la revocació de l'ajuda concedida i, si és el cas, al reintegrament de les quantitats percebudes.  
2. El beneficiari està obligat a sotmetre's a les actuacions de control financer de la Intervenció General de la Generalitat.  
  
Article 16. Infraccions i sancions  
L'incompliment per part dels beneficiaris dels requisits que establix esta resolució i la normativa reguladora se sotmetrà al règim d'infraccions i sancions fixat en el títol IV de Llei 38/2003, de 17 de novembre, General de Subvencions. (BOE 18.11.2003)  
  
  
DISPOSICIÓ FINAL  
  
Única  
Es faculta el director de l'Agència Valenciana de l'Energia per a dictar les resolucions necessàries per al desplegament, eficàcia i execució de la present resolució.  
La present resolució entrarà en vigor el dia que es publique en el Diari Oficial de la Comunitat Valenciana.  
  
València, 30 de desembre de 2011.-El president de l'Agència Valenciana de l'Energia: Enrique Verdeguer Puig.